Aka Høegh

Aka Høegh (født 16. desember 1947 i Qullissat) er en grønlandsk billedhugger. Hun regnes som en av de mest betydningsfulle nålevende grønlandske kunstnerne. Hennes fulle navn var Nukardleq Najâraq Eva Høegh. 

Aka vokste opp i Qaqortoq, sammen med åtte søstre. Hun hadde allerede fra barndommen interesse for kunst. Moren kom fra Kangaamiut ved Maniitsoq (Sukkertoppen), som lenge har hatt et kunstnermiljø, og faren bygde et verksted til henne. 

Hun hadde tidlig kontakt med framstående grønlandske kunstnere. Jens Rosing oppmuntret henne og ga henne tegneutstyr, og Hans Lynge var hennes læremester. Gjennom sine studier ved kunstakademiet i København jobbet hun også tett sammen billedhuggeren Robert Jacobsen. Hun har også selv undervist ved Kunstskolen i Nuuk. Også den danske maleren Bodil Kaalund har vært mentor for henne.

I starten jobbet hun mest med koldnålsraderinger, men tok også i bruk andre teknikker, og har særlig tatt i bruk naturmaterialer. 

Hun har hatt en rekke dekorasjonsdoppdrag i kirker. Hun har bl.a. lagd korset og døpefontenen i Maniitsoq kirke, og alteret, døpefontenen og loftet i Ammassalik kirke. I Jakobskirken i Roskilde har hun utført frisene i sideskipet. 

Et av hennes mest iøynefallende verk er «Sten og menneske», en serie med (i dag) ca. 50 skulpturer rundt omkring i byen Qaqortoq. I 1993–94 ble prosjektet startet av 18 nordiske kunstnere, men det er senere lagd flere. Skulpturarbeidene har som mål å få fram menneskeansikter i stein, og nesten hvert år kommer ulike kunstnere fra Grønland, Island, Danmark, Norge, Sverige og Finland for å lage nye skulpturer.

I tillegg har hun har flere andre oppdrag, som design av frimerker og illustrasjon av bøker. Hun har mottatt mange utmerkelser og legater;
 Dansk Grønlandsk Kulturfond 1975
 Jens Rosings Pris 1976
 Nordisk Kulturfond 1977
 Grønlands hjemmestyres kulturpris 1989 
 Anne Marie Telmányis Legat 1992 og 1995.

Referanser

 Kilder 
 Dansk Kvindebiografisk Leksikon – Aka Høegh

Kategori:Grønlendere
Kategori:Personer fra Qaasuitsoq
Kategori:Personer fra Kujalleq
Kategori:Grønlandske kunstnere